Απόφαση της Επιτροπής

της 4ης Μαΐου 2001

για τον καθορισμό των υγειονομικών όρων και της κτηνιατρικής πιστοποίησης που απαιτούνται για την εισαγωγή αυγών απαλλαγμένων από ειδικά παθογόνα από τρίτες χώρες και για την κατάρτιση καταλόγου τρίτων χωρών από τις οποίες τα κράτη μέλη επιτρέπουν τις εισαγωγές των αυγών αυτών

[κοινοποιηθείσα υπό τον αριθμό Ε(2001) 1174]

(Κείμενο που παρουσιάζει ενδιαφέρον για τον ΕΟΧ)

(2001/393/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 90/539/ΕΟΚ του Συμβουλίου, της 15ης Οκτωβρίου 1990, σχετικά με τους υγειονομικούς όρους που διέπουν τις ενδοκοινοτικές συναλλαγές και τις εισαγωγές από τρίτες χώρες νωπών πουλερικών(1), όπως τροποποιήθηκε τελευταία από την οδηγία 1999/90/ΕΚ(2), και ιδίως το άρθρο 23, το άρθρο 24 παράγραφος 2, και τα άρθρα 26 και 27α,

Εκτιμώντας τα ακόλουθα:

(1) Τα απαλλαγμένα από ειδικά παθογόνα αυγά (ΑΑΕΠ) είναι αυγά επώασης τα οποία χρησιμοποιούνται σε διαγνωστικές διαδικασίες σε εργαστήρια για την παραγωγή και τη δοκιμή εμβολίων για ερευνητικούς και φαρμακευτικούς σκοπούς και πρέπει να φέρουν σήμανση με σφραγίδα.

(2) Ο κανονισμός (ΕΟΚ) αριθ. 2782/75 του Συμβουλίου, της 29ης Οκτωβρίου 1975, περί παραγωγής και εμπορίας των αυγών προς επώαση και των νεοσσών πουλερικών ορνιθώνος(3) καθορίζει τις απαιτήσεις για την εμπορία αυγών προς επώαση και ο κανονισμός εφαρμογής του, ο κανονισμός (ΕΟΚ) αριθ. 1868/77 της Επιτροπής(4), ορίζει τις λεπτομέρειες εφαρμογής, και ιδίως τη σήμανση των αυγών προς επώαση.

(3) Τα ΑΑΕΠ δεν προορίζονται για ανθρώπινη κατανάλωση.

(4) Τα ΑΑΕΠ δεν ορίζονται σαφώς στην κοινοτική νομοθεσία, συνεπώς πρέπει να προβλεφθεί ειδικός ορισμός.

(5) Τα ΑΑΕΠ πρέπει να παράγονται σύμφωνα με την ισχύουσα ευρωπαϊκή φαρμακοποιία(5), στην οποία ορίζονται οι απαιτήσεις.

(6) Με τα ειδικά αυτά χαρακτηριστικά πρέπει να αποφευχθεί η εισαγωγή της γρίπης των ορνίθων, της ψευδοπανώλης των πτηνών και άλλων σχετικών νόσων των πτηνών στην Κοινότητα, υπό τον όρο ότι εφαρμόζονται όλες οι άλλες διατάξεις της απόφασης αυτής.

(7) Τα κράτη μέλη επιθυμούν να εισάγουν ΑΑΕΠ από χώρες οι οποίες δεν θεωρούνται απαλλαγμένες από την ψευδοπανώλη των πτηνών και την γρίπη των ορνίθων, αλλά οι οποίες μπορούν να παράσχουν ικανοποιητικές υγειονομικές εγγυήσεις για τα εν λόγω ειδικά προϊόντα.

(8) Τα ΑΑΕΠ μπορούν να χρησιμοποιηθούν μόνο σε εγκαταστάσεις όπου πρέπει να καταστρέφονται ή να υποβάλλονται σε επεξεργασία μετά τη χρήση τους κατά τέτοιο τρόπο ώστε να αποφευχθεί οποιαδήποτε διάδοση της νόσου.

(9) Κρίνεται σκόπιμο να καταρτισθεί υγειονομικό πιστοποιητικό για την εν λόγω κατηγορία αυγών και αντίστοιχος κατάλογος των τρίτων χωρών στις οποίες επιτρέπεται να χρησιμοποιούν το εν λόγω πιστοποιητικό για την εξαγωγή των αυγών αυτών στην Κοινότητα.

(10) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Για του σκοπούς της παρούσας απόφασης, νοούνται ως "αυγά απαλλαγμένα από ειδικά παθογόνα (ΑΑΕΠ), τα αυγά για επώαση όπως ορίζεται στο άρθρο 2 παράγραφος 2 της οδηγίας 90/539/ΕΟΚ του Συμβουλίου, τα οποία προέρχονται από 'σμήνη πουλερικών απαλλαγμένα από ειδικά παθογόνα', σύμφωνα με την περιγραφή της ευρωπαϊκής φαρμακοποιίας" και τα οποία πρόκειται να χρησιμοποιηθούν αποκλειστικά για διαγνωστικούς, ερευνητικούς ή φαρμακευτικούς σκοπούς.

Άρθρο 2

1. Τα κράτη μέλη επιτρέπουν την εισαγωγή ΑΑΕΠ από τρίτες χώρες ή τμήματα τρίτων χωρών που περιλαμβάνονται στο παράρτημα Ι, υπό τον όρο ότι πληρούν τις απαιτήσεις του αντίστοιχου υγειονομικού πιστοποιητικού που ορίζεται στο παράρτημα ΙΙ και ότι συνοδεύονται από το εν λόγω πιστοποιητικό δεόντως συμπληρωμένο και υπογεγραμμένο.

2. Τα κράτη μέλη επιτρέπουν τις εισαγωγές ΑΑΕΠ μόνον εφόσον αυτά φέρουν σφραγίδα στην οποία αναφέρεται το νούμερο έγκρισης της εγκατάστασης και ο κωδικός ISO της χώρας και μόνον εφόσον η συσκευασία τους περιλαμβάνει τις ίδιες πληροφορίες που είναι σαφώς ορατές και ευανάγνωστες και αναφέρουν ότι η παρτίδα περιέχει το εν λόγω ειδικό προϊόν. Επιπλέον, μετά τον έλεγχο κατά την εισαγωγή, η παρτίδα πρέπει να μεταφερθεί κατευθείαν στον τελικό της προορισμό. Η σήμανση αυτή πρέπει να είναι σύμφωνη με τις γενικές απαιτήσεις για τη σήμανση αυγών που ορίζονται στο άρθρο 6 του κανονισμού (ΕΟΚ) αριθ. 2782/75, όπως τροποποιήθηκε τελευταία, και στον κανονισμό εφαρμογής του, κανονισμός (ΕΟΚ) αριθ. 1868/77.

Άρθρο 3

Τα αυγά που δεν έχουν χρησιμοποιηθεί, όλα τα υλικά συσκευασίας και τα απόβλητα ή μέρος των αποβλήτων των αυγών πρέπει να αποτεφρώνονται ή να υποβάλλονται σε επεξεργασία μετά τη χρήση τους ώστε να αποφευχθεί οποιοσδήποτε κίνδυνος διάδοσης της νόσου.

Άρθρο 4

Η παρούσα απόφαση εφαρμόζεται στα απαλλαγμένα από ειδικά παθογόνα αυγά που έχουν πιστοποιηθεί από τις 30 Απριλίου 2001.

Άρθρο 5

Η παρούσα απόφαση απευθύνεται στα κράτη μέλη.

Βρυξέλλες, 4 Μαΐου 2001.

Για την Επιτροπή

David Byrne

Μέλος της Επιτροπής

(1) ΕΕ L 303 της 31.10.1990, σ. 6.

(2) ΕΕ L 300 της 23.11.1999, σ. 19.

(3) ΕΕ L 282 της 1.11.1975, σ. 100.

(4) ΕΕ L 209 της 17.8.1977, σ. 1.

(5) Συμβούλιο της Ευρώπης 1997, τρίτη έκδοση.

ΠΑΡΑΡΤΗΜΑ I

Οι τρίτες χώρες στις οποίες επιτρέπεται να χρησιμοποιούν το πιστοποιητικό που περιλαμβάνεται στο παράρτημα II της παρούσας απόφασης για τις εισαγωγές αυγών απαλλαγμένων από ειδικά παθογόνα (ΑΑΕΠ) στην Ευρωπαϊκή Ένωση είναι οι χώρες οι οποίες περιλαμβάνονται στο μέρος I του παραρτήματος της απόφασης 79/542/ΕΟΚ του Συμβουλίου.

ΠΑΡΑΡΤΗΜΑ II

>PIC FILE= "L_2001138EL.003402.EPS">

>PIC FILE= "L_2001138EL.003501.EPS">